runetrust/blame-folketinget-dk huggingface dataset:
Frank Aaen (EL), 2012-06-08:
Jeg tror sådan set, at de fleste – men det er ikke sikkert, at det gælder hr. Hans Kristian Skibby – i Danmark har opdaget, at vi meget klart har sagt fra, og når nu hr. Hans Kristian Skibby igen får ordet, vil jeg da håbe, at vi kan få samme klare svar fra Dansk Folkeparti, altså at man under ingen omstændigheder vil tage penge fra de arbejdsløse, de syge, dem på barseldagpenge eller førtidspensionister.
Kristian Thulesen Dahl (DF), 1998-12-10:
Jeg kan ikke sådan på stående fod erindre, hvor mange år hr. Arne Melchior har været medlem af dette høje Ting, men jeg kan konstatere, at hr. Arne Melchior har været medlem af Folketinget i mange år, hvor hr. Arne Melchior åbenbart efter eget udsagn har krænket menneskerettighederne.
Line Barfod (EL), 2008-06-11:
Når nu Socialdemokraterne er enige i, at der er brug for, at vi ser på både en lønkommission og på bedre økonomiske rammer, er Socialdemokraterne så også enige i, at det er regeringen, der står med ansvaret for, at situationen er gået i hårdknude, og at der ikke kan findes en løsning på den konflikt, der nu har kørt i flere uger, fordi det er regeringen, der har dikteret så stramme økonomiske rammer, at det ikke har været muligt at forhandle en løsning?
Eyvind Vesselbo (V), 2006-02-02:
Hvis vi nu bliver seriøse, så må det egentlig blive det samme svar, jeg giver her, som jeg gav til fru Anne Grete Holmsgaard: Selvfølgelig skal man sætte mål, og det vil man også gøre i fremtiden, men igen må det jo være ud fra en viden om, hvad baggrunden er for at sætte de mål, både den økonomiske, miljømæssige og naturmæssige.
Dan Jørgensen (S), 2013-12-19:
Hvad angår, om det så er muligt at gøre det på EU-niveau eller ej, må jeg bare gentage, at det ikke er muligt, for vi taler om et totalharmoniseringsdirektiv, og jeg vil anbefale hr. René Christensen at læse en bog skrevet af en mand, der hedder Morten Messerschmidt.
Knud Kristensen (KF), 2008-02-19:
Med hensyn til at vi skal skilte, og med hensyn til den enkelte virksomhed er det sådan, at for en arbejdsplads af en vis størrelse er der pligt til at udarbejde en sikkerheds- og en sundhedsplan for den pågældende virksomhed, som netop bliver sendt til Arbejdstilsynet.
Svend Erik Hovmand (V), 2004-02-04:
Jeg gør opmærksom på, at det, vi lægger op til nu, jo er et helt, helt andet system, hvor vi sikrer, at ikke bare Told og Skats medarbejdere, men også kommunernes medarbejdere i langt større omfang er med i den samlede opgaveløsning med 10 nye centre placeret rundtomkring i hele Danmark.
Rune Lund (EL), 2006-10-25:
Baggrunden for spørgsmålet er, at USA's kongres har vedtaget en lov, den såkaldte Military Commissions Act, som også er omdøbt til torturloven, som vil tillade brug af visse former for tortur, som vil tillade tidsubestemte fængslinger, og som bl.a. også vil forhindre, at folk kan komme for en civil domstol, men skal have deres sag prøvet ved en militærkommission.
Anders Samuelsen (RV), 2004-01-27:
Nu er der så en mulighed for simpelt hen at erklære sig enig eller uenig med Kristendemokraterne i deres måde at gøre det på, men så begynder man at sige: Det er meget kompliceret, det er ikke nemt at overskue, men nu er der forhåbentlig sendt et signal, og hvad ved jeg.
Morten Østergaard (RV), 2014-08-14:
Grundlæggende medfører lovforslaget, at virksomhedens indkomst ikke kan spares op til den lave virksomhedsskat, så længe der er indskudt privat gæld i virksomhedsordningen eller virksomhedens aktiver er stillet til sikkerhed for privat gæld.
Jens Heimburger (KF), 1998-04-23:
Men hvis vi ser på selve forslaget, er vi lidt nervøse for, at hvis man ønsker at fastholde den nuværende opgavefordeling mellem lægekonsulent og speciallæge, så måske opnår det modsatte ved at inddrage lægekonsulenten i en form for efterkontrol, hvis det er det, der er tanken.
Anders Samuelsen (RV), 2002-04-10:
Når man nu ved, at man ved at bruge det ene redskab, redskab A, det, som regeringen benytter sig af, får en arbejdsudbudseffekt på omkring 400, mens man kunne have brugt det andet redskab, altså brugt de samme penge til at sænke skatten målrettet på mellemskat, så kunne jeg godt tænke mig at få økonomi- og erhvervsministerens begrundelse for, hvorfor man vælger det dårligste redskab.
Jakob Sølvhøj (EL), 2016-10-13:
Jeg er helt enig i, at der skal være en mulighed for at føre et sådant tilsyn, men det, der er bekymringen for de frie skoler, er, at man i virkeligheden ikke bare vil sikre sig, at undervisningen foregår på et demokratisk grundlag, men at der lægges op til en form for sindelagskontrol i forhold til de frie skoler, og det er det, jeg er bekymret for, og det er det, jeg gerne vil have belyst nærmere i den videre lovproces, sådan så vi får en sikkerhed for, at det ikke er det, der er tilfældet.
Villy Søvndal (SF), 2012-01-18:
Men det rokker ikke en millimeter ved, at det er helt afgørende at kritisere, når der sker overgreb på ytringsfrihed og pressefrihed, eller når mennesker, i det her tilfælde journalister, fængsles, eller når mindretal ikke får de rettigheder, som vi fra den danske regerings side mener de skal have.
Line Barfod (EL), 2010-11-30:
Hvis man egentlig er imod – og sådan forstod jeg ordføreren – hvorfor er man så med til at fjerne det tilskud, der bliver givet til, at efterlønsmodtagere kan køre med den kollektive trafik og dermed har mulighed for at komme omkring, deltage i sociale aktiviteter, aftenskole, og hvad der ellers kan være med til at holde dem i gang?
Alex Ahrendtsen (DF), 2022-05-18:
Hvis beslutningsforslaget kommer til afstemning, er det jo en anden sag, men jeg går ud fra, at partierne vil stile mod en beretning, hvilket ofte er en god ting, for så kan vi jo satse på, at vi kan få overbevist nogle af regeringens støttepartier om, at vi skal nedsætte en arbejdsgruppe.
Jens Joel (S), 2018-04-17:
Det her forslag har, ganske som formanden også sagde det, til formål at udmønte en nedsættelse af elvarmeafgiften, og det er noget, som er aftalt i den aftale, som regeringen indgik med nogle andre partier, bl.a. Radikale Venstre og Dansk Folkeparti, tilbage i november.
Lene Espersen (KF), 2005-11-04:
Jeg vil da gerne indlede med at sige, at jeg er en stor fortaler for ytringsfriheden, og derfor kan man da også sige, at der har været en god og livlig debat om det her lovforslag i formiddag, men der har da været tidspunkter under debatten, hvor jeg har spurgt mig selv, om det var lovforslaget, der blev behandlet, eller om det var en anden debat, der foregik.
Kristian Thulesen Dahl (DF), 2003-04-08:
Derfor skal alt, hvad man foretager sig, ske under den paraply, der hedder fri, åben adgang til Danmark fra dag et, og så forsøger man at imødegå de bekymringer, man godt er klar over er berettigede, med alle mulige løsninger. Og det er - det vil jeg gerne kvittere for - naturligvis bedre, end at man læner sig tilbage og ikke foretager sig noget.
Bjarne Corydon (S), 2011-11-23:
For det andet vil jeg sige, at jeg ikke håber, at hr. Peter Christensen står her i Folketinget og påstår, at den skatte- og afgiftspakke, vi har lagt op til, på 5 mia. kr. i sig selv har været udløsende for den udvikling, vi har set på forbrugersiden med de seneste tal.
Tove Videbæk (KRF), 1998-06-02:
Vi kan simpelt hen ikke være bekendt, at handicappede og ældre mennesker ikke kan få gjort deres boliger ordentligt rent og få den pleje, de har brug for. Det er urimeligt, at der er aldersdiskriminering vedrørende klageadgang, og socialministeren har i dag udtalt, at hun er enig i, at denne aldersdiskriminerende klageadgang skal afskaffes, og har også orienteret os om, at et nyt lovforslag om ligelig adgang til indbringelse af klager over tilbud om hjemmehjælp uanset alder er på vej.
Keld Albrechtsen (EL), 1998-02-03:
Jeg har vanskeligt ved at forstå, at det kan være andet end en forlængelse af den franske linje, men har man i forbindelse med associeringsaftalen, og det er også i forlængelse af hr. Søren Søndergaards spørgsmål, stillet nogle konkrete betingelser om en forbedring af udviklingen i Algeriet?
Frank Aaen (EL), 2012-08-20:
Muligvis er det Radikale Venstre, som kan hjælpe os lidt, for Radikale Venstre har dog trods alt været ærlige i debatten om alt det her med arbejdsmarkedspolitikken, afkortningen af dagpengeperioden og det, der jo i virkeligheden også ligger her, nemlig at når man bliver arbejdsløs, bliver man ikke bare straffet ved, at man ikke får løn, men så får man også en dårligere dagpengesats, og man mister også et skattefradrag, nemlig beskæftigelsesfradraget.
Flemming Kofod-Svendsen (KRF), 1999-12-16:
Jeg mener, at vi lidt står over for en principiel holdning: Skal det være sådan, at vi giver erhvervslivet mulighed for at udvikle sig og også ansætte flere mennesker, eller skal vi dreje det hen i retning af, at det handler om at etablere stadig flere servicejob?
Carl Andersen (LA), 2026-01-22:
Selvfølgelig anerkender vi, at indenrigsministeren ikke har mulighed for at trykke på den endog fiktive valgknap – det er kun statsministeren – men vi kan jo godt have en forventning om og en ambition om fra Folketingets og regeringens side, at det her sker så hurtigt som overhovedet muligt, for så er der en mulighed for og en sandsynlighed for, at vi kan nå det inden et folketingsvalg.
Kristian Thulesen Dahl (DF), 1999-01-20:
Men vi vil gerne sende det signal, at vi anerkender den diskussion, der finder sted, og den retoriske ændring, der er sket, i retning af at man betoner NATO-samarbejdet som det afgørende i stedet for EU og Vestunionen, og derfor vil vi ikke stemme imod forslaget til vedtagelse, men undlade at stemme.
Torsten Schack Pedersen (V), 2017-05-16:
Hvis SF var optaget af det her forhold, kan det jo undre, at man, mens man sad i regering og havde erhvervsministerposten, ikke gjorde noget ved 6-månedersreglen, som var med til at begrænse mulighederne for at optage et lån, fordi hvis der ikke var udsigt til, at en ejendom kunne omsættes inden for 6 måneder, blokerede reglerne reelt for, at man kunne få et realkreditlån.
Tom Behnke (KF), 2008-04-10:
I gamle dage skulle man jo have fat i alverdens værktøjer og arbejde i adskillige timer for at få en knallert til at køre stærkere, men i dag er det jo meget, meget nemt, og man kan vel egentlig også selv om de ikke må det - bare køre op til forhandleren og sige: Gør lige noget ved den her.
Morten Bødskov (S), 2024-01-18:
De nye krav om digital bogføring kan bidrage positivt gennem øget automatisering af betalingsprocesserne, og bæredygtighedsrapporteringen bidrager til, at virksomhederne faktisk skal oplyse om deres betalingspraksis, særlig når det gælder forsinkede betalinger til små og mellemstore virksomheder.
Frank Jensen (S), 2004-06-03:
Men hvis den, som beskæftigelsesministeren sagde i pinsen, skal bruges til at lave udlicitering og privatisering af store dele af velfærdssektoren, deltager Socialdemokratiet ikke. Hvis formålet er, at der for enhver pris skal gennemføres og gennemtvinges privatisering og udlicitering af den offentlige sektor, har fru Line Barfod altså fuldstændig ret.
Karsten Lauritzen (V), 2021-12-21:
Spørgsmålet om dobbeltmoral gik egentlig mere på dem, der mener, at hvis man har begået noget som helst ulovligt, mens man sidder i kommunalbestyrelsen eller regionsrådet, skal man helt automatisk smides ud, mens de mener, at hvis man mener det rigtige og er valgt til Folketinget og idømmes en ret hård straf af en rigsret, skal der intet ske.
Rasmus Prehn (S), 2017-12-07:
Nu nævnte Alternativets ordfører, hr. Roger Matthisen, som vi er glade for at have tilbage, det med CO2-udslip og alt muligt andet – og det er vigtigt – og der ville det jo være bedre, også af sundhedsmæssige årsager, hvis det var, at vi kunne få de unge mennesker til at kombinere kollektiv trafik med cykel eller få dem til at cykle hele vejen osv.
Carsten Koch (S), 1998-06-02:
Til fru Tove Videbæk vil jeg dog sige, at ved en forespørgsel for ikke så lang tid siden understregede hele 67 pct. af befolkningen, at de støttede et forbud svarende til en aldersgrænse på de 15 år, så jeg synes, at vi også i denne sag skal være opmærksom på, at der er stor, bred folkelig støtte til en 15-års-aldersgrænse på det her område. Så jeg håber meget, at Folketinget, når vi nu endeligt stemmer ved tredjebehandlingen senere på året, vil støtte op om det her meget væsentlige forslag, som er et første og meget utraditionelt forslag, kan jeg godt sige, i den meget vigtige kamp, vi har for at sikre, at børn ikke på nogen måde kommer ud i misbrug af alkohol.
Lars Løkke Rasmussen (M), 2024-02-06:
Og det fremgår jo også af det beslutningsforslag, som Folketinget vedtog tidligere i dag om fregatten til Det Røde Hav, at under forudsætning af at en EU-mission – som jo diskuteres for nærværende, og som vi læner os positivt ind i, fordi vi meget gerne ser, at der kommer en EU-mission – har et mandat, der sådan set matcher det, Folketinget i dag har taget stilling til, så ønsker regeringen sådan set, at fregatten skal overgå til den EU-mission.
Ida Auken (RV), 2018-02-27:
Hvad angår sundhedsomkostningerne, er der tal fra Aarhus Universitet, som jeg ved ministeren har en meget stor tiltro til, og ved hjælp af dem ved vi, at alene i København er det 550 for tidlige dødsfald om året og andre sundhedsproblemer, og det er 33.000 sygedage om året på grund af luftvejslidelser.
Ole Vagn Christensen (S), 2010-02-03:
Er ministeren enig med en række af Danmarks førende miljøprofessorer, der kalder regeringens ophævelse af braklægningsordningen for den største naturskandale i 20 år, og er det forkert, når Københavns Universitets miljøprofessor Carsten Rahbek siger »Der er sket et kolossalt tab af biologisk mangfoldighed«, og at miljøprofessor Peter Esbjerg siger »Danmark er i forvejen et ret forarmet land rent naturmæssigt, og når man så pløjer så store naturarealer op, går det altså rigtig galt«, med henvisning til regeringens ophævelse af braklægningsordningen?
Mogens Jensen (S), 2010-10-28:
Jeg synes, at problemet i dag er, at det, når man vælger at bruge så mange millioner licenskroner på at lave dansk indholdsproduktion, så skal gå til kasserne i de store internationale medievirksomheder, frem for at vi får produceret det i regi af vores egne public service-medier, som vi alle sammen er med til at betale til.
Kaare Dybvad Bek (S), 2023-11-22:
Jamen jeg anerkender fuldstændig, at det har været underbelyst, hvordan man udøver racisme imod grønlændere i Danmark, og at ligesom racisme i lande, der har haft kolonier i Afrika, kan have noget at gøre med det forhold, der er historisk, så kan den racisme, der er imod grønlændere, også have noget at gøre med det historiske forhold, der er imellem de to nationer.
Mette Frederiksen (S), 2015-01-23:
Hvad angår passagerlisterne og hele det arbejde, der pågår omkring bl.a. Københavns Lufthavn, så er det i en rigtig god gænge, og som jeg selv så det i lufthavnen i går, har Københavns Politi jo valgt at opprioritere indsatsen i lufthavnen, hvad jeg synes er en klog beslutning.
Susanne Clemensen (CD), 1999-04-09:
Der ligger overhovedet ikke noget i denne her forespørgsel om, hvad Enhedslisten forestiller sig med Europa-Parlamentet. Jeg ville gå ud fra som en selvfølge, at et parti som Enhedslisten var interesseret i at styrke Europa-Parlamentets rolle, men det mangler ligesom i hele denne her forespørgsel.
Torsten Schack Pedersen (V), 2009-11-25:
Tidligere har skiftende regeringer lavet aftaler med kommunerne om, at kommuneskatterne ikke skulle sættes op, men det skete alligevel, faktisk så meget, at kommuneskatterne – sådan lidt frit efter min hukommelse – fra 1970’erne og frem til 2001 stort set blev fordoblet.
Jan Køpke Christensen (FP), 1998-01-14:
Beslutningsforslagets essens er punkt 1 at oprette et permanent nationalt kvalitetsinstitut samt en videnbank i tilknytning hertil; punkt 2 at fastlægge nationale målsætninger ved afslutningen af folkeskolens forskellige klassetrin, som indebærer individuelle handlingsplaner for de enkelte elever, standpunktskarakterer fra 5. klasse, flere timer i dansk og matematik, holddeling på alle klassetrin og tidligere tilbud om fremmedsprog; punkt 3 en national målsætning for ungdomsuddannelserne, altså erhvervsuddannelserne, med henblik på en styrkelse af samarbejdet med erhvervslivet og de gymnasiale uddannelser, skabelse af fleksible lovgivningsmæssige rammer, der muliggør tilpasningen af kvalifikationsbehovet på arbejdsmarkedet, forenklet optagelsesprocedure til erhvervs- og ungdomsuddannelserne, indførelse af mulige adgangskrav til erhvervsuddannelserne og omlægning af hf til en voksenuddannelse.
Anne Baastrup (SF), 2002-01-31:
Det drejer sig bl.a. om ændringerne i retsplejeloven, hvor vi jo i går fik nogle oplysninger om overvågning, hvor der var diskussion om, i hvilket omfang overvågning skulle finde sted, hvor meget det kom til at betyde, hvem der skulle overvåges, hvor langt man kunne gå osv.
Britt Bager (V), 2017-05-09:
Men det er jo en teknisk detalje, som ikke må skygge for tanken bag dette forslag, og derfor har jeg også med glæde noteret mig ministerens ændringsforslag om at udvide Det Særlige Bygningssyn med et ekstra medlem med kulturhistorisk baggrund og om fjernelse af bygningssynets vetoret i nedrivningssager. Så for at summere op: Venstre støtter op om ændringsforslaget, og vi ser nu frem til udvalgsarbejdet.
Julie Skovsby (S), 2011-02-24:
Og som jeg sagde i min ordførertale, er det netop noget, der vil komme børnefamilierne til gode, fordi vi jo bl.a. kan sikre, at indeklimaet, som vi ved der mange steder er rigtig store problemer med, bliver bedre i daginstitutioner og folkeskoler osv.
Lene Espersen (KF), 2002-11-20:
Jeg vil fastholde, at det, som mindretallet har givet udtryk for, såvel regeringspartierne som Kristeligt Folkeparti og Det Radikale Venstre, er meget, meget kloge betragtninger, som jeg beklager, at flertallet ikke har taget til sig, men har fastholdt den linje, man allerede lagde fra foråret af.
Vivi Kier (KF), 2010-03-02:
Jeg skal gerne her fra talerstolen erkende, at det var den her regering, som besluttede at sætte målinger i gang af, hvor mange mennesker der bliver sat ud af deres bolig, og da vi kunne se, at der var en stigning i antallet af udsættelser af lejere, kæmpede jeg som socialordfører i satspuljeforhandlingerne for, at vi satte lige nøjagtig det her tema og handlemuligheder i forbindelse hermed i højsædet.
Lars Løkke Rasmussen (V), 2016-10-06:
Derfor er jeg også glad for, at effekterne af den politik, vi har lavet, med opstramninger, med grænsekontrol, ved at lave en integrationsydelse – vi argumenterer i Europa for, at Europa skal passe på sine ydre grænser – nu bærer den frugt, at vi kan flytte milliarder investeret herhjemme i bl.a. danske teltlejre ud i nærområderne, og at vi kan få frigjort penge til dansk kernevelfærd.
Bodil Kornbek (KRF), 2002-05-28:
Problemet er vel i bund og grund, at der er uoverensstemmelse mellem efterspørgslen og udbuddet af praktikpladser, således at de fleste unge ønsker de få praktikpladser som f.eks. frisør, mens få ønsker de ubesatte praktikpladser som f.eks. bager.
Henning Grove (KF), 2000-05-11:
Det, der er uforståeligt, er, at både Venstre og Det Radikale Venstre, måske især Det Radikale Venstre, som gerne vil være med til at hjælpe de små landmænd, de små landbrug, gerne vil holde fast på den struktur, vi har, gerne vil være med til at holde liv i landbrugsdistrikterne, siger nej til det her. Det her tager jo ikke noget fra nogen.
Troels Lund Poulsen (V), 2009-04-28:
Vi ved jo, at der er forskellige tal, der kan lægges på bordet, der siger, at hvis der bliver indført pant på de tyske dåser, regner vi med, at antallet af dåser vil falde med - sådan som jeg husker det - ca. 100 mio., fordi de bliver pantbelagte.
Pia Olsen Dyhr (SF), 2011-11-09:
Når udenlandske virksomheder i fremtiden tænker over, hvor de skal placere deres virksomhed, kigger de også på, om landet er åbent, er interesseret i omverdenen, aktivt deltagende i globaliseringen, og om det er muligt for f.eks. medfølgende ægtefæller, børn osv. at være en del af den pakke.
Bertel Haarder (V), 2012-04-20:
Det lyder spændende, når samarbejdsministeren fortæller, at der ved hvert samarbejdsministermøde i fremtiden vil være en debat om grænsehindringer på baggrund af en liste over de mest aktuelle af dem, afhængigt af hvordan man nu vil placere grænsehindringerne i forhold til hinanden.
Birthe Skaarup (DF), 2001-04-27:
Dansk Folkepartis ordfører, Klaus Kjær, er ikke til stede, men jeg skal fremføre, at vi i Dansk Folkeparti finder, at de nugældende regler med en hastighedsoverskridelse med 70 pct. er passende med hensyn til, hvornår bilister kan fratages deres kørekort.
Dorit Myltoft (RV), 2000-12-05:
Den åbenhed, som den nye teknik giver mulighed for, kan blive værdifuld dels for borgerne, dels for den samfundsmæssige brug og administration. I Det Radikale Venstre har vi været yderst opmærksomme på, om disse registreringer kunne mindske retssikkerheden for borgerne, eller om de kunne misbruges til uden hjemmel at skaffe sig personfølsomme oplysninger.
Carsten Hansen (S), 2010-05-31:
Jeg synes, det er spændende at følge, hvad De Konservative har ment før og efter den her pakke, men jeg ved jo, at den konservative ordfører er borgmester, så derfor er det lidt spændende at høre, om man i sin egenskab af borgmester er enig i Finansministeriets udlægning, som den fremgår af 2015-planen, nemlig at der kræves 1 pct. realvækst i det offentlige forbrug for at sikre et uændret antal offentligt ansatte pr. bruger.
Jens Rohde (V), 2001-04-25:
Så vil jeg også gerne vide, hvad der konkret indholdsmæssigt ligger i den pind i det her forslag til vedtagelse, som siger, at man skal »medvirke til at dæmpe store udsving på de finansielle markeder, som i visse situationer kan medføre kortfristede risici og skabe problemer for enkeltlande.«
Lene Espersen (KF), 2003-01-30:
Jeg er også meget glad for den meget klare tilkendegivelse, der er kommet fra - tror jeg - næsten alle ordførere om, at selv om vi kan gøre ting nationalt, og at det er vigtigt og godt, er det selvfølgelig også væsentligt i forhold til vores EU-medlemskab, at vi dér arbejder målrettet for at forbedre vilkårene generelt.
Kristian Thulesen Dahl (DF), 2020-06-16:
Det, som jeg ellers vil bruge min tid på her i spørgetimen, er en af de pakker, der er faldet på plads de seneste dage, nemlig den pakke, som fandt opbakning blandt et flertal natten til i går i Finansministeriet, og ellers tak for forhandlingerne, selv om det ikke kunne række hele vejen, hr. finansminister.
Ole Sohn (SF), 2005-10-05:
Virkeligheden er, at der er tale om en mor, hvis mand har opholdstilladelse, arbejde, er forsørger, ikke ligger det offentlige til last, at parrets fire børn har fået opholdstilladelse, og så udviser man moderen med den begrundelse, at familiens samlede tilknytning ikke er stor nok.
Karin Gaardsted (S), 2017-02-01:
Det er jo selvfølgelig altid let at se i bakspejlet, men jeg vil nu alligevel gerne spørge ministeren, om ministeren mener, at hun kunne have grebet ind noget før for ligesom at få det her på plads, altså have set, om det kunne ske, og så vil jeg også gerne høre, om ministeren gør sig nogle overvejelser om, hvordan man kan undgå noget tilsvarende i fremtiden.
John Dyrby Paulsen (S), 2012-09-06:
Så har jeg nogle gange været i debat med hr. Peter Christensen, og hver gang, vi har diskuteret finansloven, får jeg jo at vide, at de besparelser, vi laver på erhvervsstøtteordninger og rydder lidt op for 2 mia. kr., synes Venstre forringer alt muligt for dansk erhvervsliv og deres konkurrencevilkår, og jeg skal komme efter dig.
Kim Aas (S), 2021-11-23:
Det skal gælde både for den enkelte, som igennem en løbende og livslang opkvalificering fastholder en tæt og tryg tilknytning til arbejdsmarkedet, men selvfølgelig også for vores virksomheder, som har brug for specifikke kompetencer og færdigheder til at løse morgendagens udfordringer.
Anne Grete Holmsgaard (SF), 2008-05-27:
Og så er vi meget glade for, at vi har fået ind i aftalen, at der skal laves en årlig opfølgning, og at det i den årlige opfølgning er sådan, at hvis vi ikke er på vej til at nå de mål, vi har sat os, skal der faktisk tages nye virkemidler i brug.